Vittorio Bersezio/Le miserie 'd monsú Travet/pàgina 34
Sena quinta

Brigida, 'l Comendator e detti.

BRIGIDA A j'è sor Comendator.

TRAVET e MADAMA TRAVET (andandie 'ncontra) Oh! sor Comendator!...

'L COMENDATOR Cerea. Ela già pronta, madama? Ma chila a l'è l'esattëssa an përsona.

MADAMA TRAVET J'avria pa volsú felo spëté.

'L COMENDATOR Oh! J'ôma tuti ij temp.

MADAMA TRAVET Brigida, comenssé a 'ndé pié 'na vitura.

'L COMENDATOR No, no, c'a lassa. J'eu piane mi una e a l'è sota c'a speta (Brigida via).

MADAMA TRAVET Oh, Comendator, chiel a l'è trop gentil, chiel a n'mortifica.

TRAVET O sí... Chiel a n'mortifica. (A l'ha fait tant ben).

'L COMENDATOR C'a lasso un po'...

TRAVET J'ôma già tante obligassion vers chiel...

'L COMENDATOR Ma niente d'autut.

TRAVET Oh sí sgnor, oh sí sgnor! I seu lon c'a l'è dispost a fé per noi.

MADAMA TRAVET (fasendie segn c'a staga ciuto) (Oh! che bestia!)

'L COMENDATOR Mi?

TRAVET Sicura! C'a lassa ch'i comenssa a esprimje tuta mia ríconossenssa.

'L COMENDATOR Ma për cosa?

TRAVET Oh! seu tut. A s'interessa për mia promossion, për mia gratificassion, e a m'farà otní...

'L COMENDATOR (interompendlo suit) Parlôma un po' nen d'lon adess. Elo possibil che ij impiegati a sapio parlé mai d'nen autr?

MADAMA TRAVET (brusca) A l'è un po' mei ch't'vadi a vëstite e ch't'fassi pi nen aspëté.

TRAVET A l'è vera... c'a scusa, sor Comendator... i vad. (Miraco, ma j'eu torna dit quaich gofaria) (via an pressa).

'L COMENDATOR Madama, j'avia pregala d'dí ancora niente a so marí.

MADAMA TRAVET Si sgnor... e j'eu pa dije motoben... c'a m'perdona tant; ma j'eu vedulo ant un moment c'a l'era cosí abatú, cosí scoragià, che për deje un po' d'animo, j'eu lassaje travëdde quaich speranza.

'L COMENDATOR (vëdend Marianin nen vëstía) E chila, tota, com'ela c'a l'è nen pronta? Venla nen?

MARIANIN No sgnor.

'L COMENDATOR Ma stamatin j'ero stait inteis...

MADAMA TRAVET Dop j'ôma pensà mei. Me pcit a l'ha d'absogn d'quaicdun c'a lo goerna, e i m'fido nen a lasselo mach an man d'la serva.

CARLIN (fasendse ananss) Ma i vad mi al teatro.

'L COMENDATOR Ti? Da bon?

CARLIN Sicura. I son vëstí da festa për lon.

'L COMENDATOR Chërdla nen, madama, che côl longh spetacol a lo aneuja sto pcit? Le masnà a l'han bsogn d'deurme a la seira.

MADAMA TRAVET A lo desiderava tant!... Sta masnà sí a l'è piena d'giudissi. A vëdrà coma c'a starà brav. Nè ch't'staras brav, Carlin?

CARLIN Sí... e ti t'm'das peui ij bombon.

MADAMA TRAVET E Travet venlo ancora nen? Marianin, vaje un po' dí a papà c'a fassa prest, e ant'l mentre pijme ij me guant, la vantaina, e 'l binocol, e d'co la roba d'Carlin.

MARIANIN Sí, mama (via).

MADAMA TRAVET Chërdlo c'a j sarà motoben d'gent al teatro, stasseira?

'L COMENDATOR Adess d'carlëvè a l'è pien tute le seire.

MADAMA TRAVET A j sarà d'magnifiche toalete. A m'rincress che mi i peuss nen feje vaire onor, Comendator.

'L COMENDATOR I la prego. Chila a va benissim cosí.

MADAMA TRAVET Da bon? Treuvlo c'a passa?

'L COMENDATOR A m'smia 'na toaleta d'bonissim gust... Dël rest mi i m'n'antendo gnente d'côle cose lí.

Leteratura piemontèisa
Vittorio Bersezio
Le miserie 'd monsú Travet